Minivacanța de 1 Mai este prelungită anul acesta. Majoritatea românilor se bucură de aproape o săptămână de vacanță, mai ales că anul acesta Paștele Ortodox pică pe 5 Mai. Cu toate acestea, pare că vacanța celor care au ales să petreacă de sărbători peste hotare va fi mai lungă decât planificau inițial!
Mai exact, este vorba despre românii care au ales să-și petreacă vacanța de 1 Mai și Paște în Bulgaria, la doar o aruncătură de băț de țara noastră. Se pare că vremea rea din ultimele zile de pe litoral nu i-a speriat pe turiști români, aceștia planificând să-și prelungească șederea și după Paște.
Vremea de 1 Mai nu a prea ținut cu turiștii români care au ales să-și petreacă vacanța pe litoralul vecinilor bulgari. Acesta este motivul pentru care mulți dintre ei aleg să-și încerce norocul și de Paște, sperând că vremea se va mai încălzi. Pentru unii dintre ei, cea mai mare dorință din această minivacanță este să reușească să se bălăcească în mare.
„Am mai fost și anul trecut și ne-a plăcut. Tot la Balcic. Am zis să petrecem Paștele aici până duminică, luni. Pentru mare am venit. Marea mă liniștește”, a declarat o turistă româncă, aflată în vacanță în Bulgaria, pentru jurnaliștii de la Digi24.
Hotelierii din țara vecină susțin că vremea rea a adus mai puțini turiști de 1 Mai față de ani trecuți. Cu toate acestea, se pare că majoritatea unităților de cazare sunt aproape ocupate pentru weekendul de Paște, mulți dintre turiști fiind români.
„Avem o ocupare de peste 60% a hotelului și încă se fac rezervări. Și cum am spus, statistica arată la fel, că majoritatea turiștilor sunt români”, a declarat Taya Zemskiva, manager de hotel în Bulgaria, conform sursei menționate anterior.
Chiar dacă vremea nu a ținut cu ei, românii care au ales să-și petreacă vacanța pe litoralul vecinilor nu au avut timp să se plictisească. Și anul acesta, hotelurile le-au pus la dispoziție turiștilor mese copioase în regim all-inclusive, dar și facilități de tip spa, nelipsite din majoritatea unităților de cazare.
„Condițiile sunt mult mai bune decât cele pe care le oferă țara noastră, din păcate. Știu să facă turism. Prețurile sunt mai ok, dar și facilitățile sunt mult mai complexe decât ale noastre”, a mai spus o turistă care a ales să petreacă Paștele pe litoralul de la bulgari.
Interesul românilor pentru vacanțele în Bulgaria este în creștere, aceștia fiind atrași de prețurile mult mai mici decât în România. Doar vara trecută au mers cu 12% mai mulți turiști români față de anii trecuți.